钦定古今图书集成/历象汇编/乾象典/第088卷 > 性理会通 > 《雪影透书帷赋》蒋防
## 钦定古今图书集成/历象汇编/乾象典/第088卷 > 性理会通 > 《雪影透书帷赋》蒋防

颢尔凝素，襜如夕张，因洁朗以旁彻，遂虚明而内彰。
繇是以洞篇翰，鉴毫芒。委六出之姿，喜乘时而瑞圣；
就三冬之业，期利用之观光。况复素轴增辉，轻纱閟
彩，释居中之茫昧，致藏用之所在。霏微兮太素初分，
晃朗兮穷阴既改。映草元之客，类姑射之神仙；隐谈
天之人，疑胚浑之真宰。凛凛寒色，融融幕帏，缣缃丛
耀，简牒连辉。膧胧而微月将入，羃䍥而轻风乍霏。故
得百氏旁窥，万流仰镜。稽古昔，资兴咏。动铅管而有
助含章，对鹤书而无非浴浮。盖以启其幽默，不独事
其韬映。契庄周之理，虚白自生；征大禹之文，光阴是
竞。俾夫夕可以忘寐，牖可以罢窥。焕乎而不藏于密，
昭然而盖取诸《离》。清荧兮寒气方壮，髣髴兮晴云欲
披。澄笔海之波澜，皆为练色；耀书林之杞梓，尽作琼
枝。是能烛前辙，彰往哲。时观《谢赋》，想墀庑之萦盈；载
睹《曹诗》，欢蜉蝣之掘阅。详夫理同委照，处异在阴。比
然膏之功益简，助系日之务逾深。必将修词以进德，
实勤考古以观今。所谓用晦而彰，韬光有曙。祛绛纱
之閟邃，发素王之牖户。期洁白以无亏，庶研精乎千
古。